text: বাংলাদেশ কেমিক্যাল সোসাইটি বা বাংলাদেশ রসায়ন সমিতি হলো রসায়নবিদদের একটি সংগঠন।
  
  ইতিহাস 
  ১৯৭২ সালে মোকাররম হুসেন খুন্দকার বাংলাদেশ কেমিক্যাল সোসাইটি প্রতিষ্ঠা করেন। প্রতিষ্ঠাতা সদস্যদের মধ্যে রাজশাহী বিশ্ববিদ্যালয়, বাংলাদেশ প্রকৌশল ও প্রযুক্তি বিশ্ববিদ্যালয় এবং বাংলাদেশ বৈজ্ঞানিক ও শিল্প গবেষণা কাউন্সিলের অধ্যাপকগণও অন্তর্ভুক্ত ছিলেন। বাংলাদেশের রসায়নবিদ ও রাসায়নিক প্রযুক্তিবিদদের রসায়ন শিক্ষা ও গবেষণা এবং শিল্প ও প্রযুক্তি উৎপাদনের মান উন্নয়ন এবং তাদের সার্বিক কল্যাণ সাধন এই সংগঠনের লক্ষ্য।এটি রসায়নবিদদের নিয়ে সম্মেলন ও সেমিনার আয়োজন করে থাকে। সমিতি থেকে বার্ষিক একাডেমিক জার্নাল প্রকাশ করে এবং বাংলাদেশী রসায়নবিদদের উল্লেখযোগ্য গবেষণাপত্রকে পুরস্কার দেয়।
  
  সদস্যপদ 
  বাংলাদেশ রসায়ন সমিতিতে নির্বাচিত ২২ জন ও পদাধিকার বলে ৯ জন নিয়ে গঠিত ৩১ সদস্যের একটি নির্বাহী কমিটি দ্বারা পরিচালিত হয়। রসায়ন বিজ্ঞানে স্নাতক এবং চাকরিতে তিন বছরের অভিজ্ঞতা আছে, কেমিক্যাল ইঞ্জিনিয়ারিং-এ স্নাতক এবং রসায়ন, ফলিত রসায়ন ও সংশ্লিষ্ট ক্ষেত্রে স্নাতকোত্তর ডিগ্রিধারীরা সমিতির সদস্য হওয়ার যোগ্য।
  
  কার্যক্রম 
  বাংলাদেশ রসায়ন সমিতি কিছু নির্দিষ্ট লক্ষ্য ও উদ্দেশ্য নিয়ে গঠিত হয়েছে এবং সেই উদ্দেশ্যেই কাজ করে থাকে। যেমনঃ
  
   বাংলাদেশে রসায়ন, রাসায়নিক প্রযুক্তি ও সংশ্লিষ্ট ক্ষেত্রে শিক্ষা ও গবেষণার মান উন্নয়ন, সম্প্রসারণ ও বৃদ্ধিকরণ;  
   বিভিন্ন শিল্পকারখানা ও প্রতিষ্ঠানে কর্মরত রসায়নবিদদের স্বার্থ ও মর্যাদা সুরক্ষা, দেশ ও বিদেশের বিশ্ববিদ্যালয়, গবেষণা প্রতিষ্ঠান ও শিল্পকারখানার মধ্যে সমন্বয়, মিথষ্ক্রিয়া ও সহযোগিতা বৃদ্ধি;
   প্রবন্ধ, প্রতিবেদন, সাময়িকী ও পত্রিকা প্রকাশনার মাধ্যমে রসায়ন বিষয়ক জ্ঞান ও প্রয়োগ বৃদ্ধি, এ সংক্রান্ত জাতীয় ও পেশাগত সমস্যাদি তুলে ধরতে সম্মেলন, আলোচনা সভা, বক্তৃতা, অধিবেশন, ওয়ার্কশপ ইত্যাদি আয়োজন;  
   রসায়ন, রাসায়নিক প্রযুক্তি ও রাসায়নিক শিল্পের অধ্যয়ন ও গবেষণায় বিশিষ্ট অবদানের জন্য পুরস্কার প্রদান, উচ্চতর ডিগ্রির নিমিত্তে নির্বাচিত গবেষণা প্রকল্পের জন্য ফেলোশিপ প্রদান;  
   সদস্য ও অন্যান্য আগ্রহী ব্যক্তিদের সুবিধার্থে রাসায়ন বিজ্ঞান সংক্রান্ত বই, জার্নাল, ম্যাগাজিন ও প্রাসঙ্গিক বিষয়াদির ওপর সমিতির নিজস্ব পাঠাগার স্থাপন;  
  বিভিন্ন সরকারি ও বেসরকারি সংস্থা, রাসায়নিক ও ঔষধ শিল্পের সঙ্গে সহযোগিতা গড়ে তোলা এবং উপদেষ্টা ও পরামর্শক হিসেবে কাজ করা;
  বিভিন্ন রাসায়নিক ও ঔষধ শিল্পে মান নিয়ন্ত্রণ নিশ্চিত করা;
  স্থানীয় কাঁচামাল ও দেশীয় প্রযুক্তি নির্ভর আরও বেশি রাসায়নিক শিল্প সরকারি ও বেসরকারি খাতে গড়ে উঠতে সাহায্য করা;
  রাসায়ন বিজ্ঞান বিশেষ করে দেশীয় প্রযুক্তি উদ্ভাবন, প্রবর্তন, লাগসই রাসায়নিক প্রযুক্তি গ্রহণ, প্রক্রিয়াদি ও উৎপন্ন সামগ্রীর প্রয়োজনের সঙ্গে প্রাসঙ্গিক ক্ষেত্রে গবেষণা প্রকল্প গ্রহণে উৎসাহিত ও সহায়তা করা,
   রাসায়নিক ও ঔষধ শিল্পে কর্মরত পেশাজীবী রসায়নবিদদের জন্য একটি অধিকার সনদ প্রণয়ন করা;
   উঠতি রসায়নবিদদের চাকুরির সুযোগ সৃষ্টির জন্য উপদেষ্টা সেবা প্রদান ও প্রবীণ রসায়নবিদদের পরামর্শ প্রদানমূলক কাজের সুযোগ সৃষ্টি;
   পেশাজীবী রসায়নবিদদের দেশে ও বিদেশে উচ্চ শিক্ষা ও প্রশিক্ষণের  সুযোগ সৃষ্টি ও সম্প্রসারণ এবং
   জাতীয় ও আঞ্চলিক উন্নয়নের স্বার্থে অভিন্ন লক্ষ্য ও উদ্দেশ্যবাহী দেশ-বিদেশের বিদগ্ধ ও পেশাজীবী সমিতিগুলোর সঙ্গে সহযোগিতা গড়ে তোলা।
  
  আরও দেখুন
  
  তথ্যসূত্র 
  
  বিষয়শ্রেণী:ঢাকা ভিত্তিক সংগঠন
  বিষয়শ্রেণী:১৯৭২-এ বাংলাদেশে প্রতিষ্ঠিত
  বিষয়শ্রেণী:বাংলাদেশের গবেষণা প্রতিষ্ঠান
title: বাংলাদেশ রসায়ন সমিতি